**SENIORIAPTEEKKARIT RY JÄSENTIEDOTE 5 /2021**

**10.12.2021**

**Tämän jäsentiedotteen aiheet:**

1. Puheenjohtajan tervehdys
2. Hallitus vuonna 2022
3. Kevätkokous vuonna 2022
4. Matkat
5. Jäsenmaksut
6. **PUHEENJOHTAJAN TERVEHDYS**

**Hyvät Seniori-kollegat – edelleen vaan koronaepidemian varjossa**

Vaikka koronaepidemia sen kun vain porskuttaa ja nostaa jo viidettä huippuaan, onnistuimme kuitenkin tapaamaan toisiamme kasvokkain ja pitämään syyskokouksen 25.11.2021 Suomen Apteekkariliiton tiloissa Pieni Roobertinkadulla. Kiitos kaikille osallistuneille. Paikalla kokouksessa oli 59 jäsentä ja iltajuhlassa liki saman verran. Me apteekkilaiset olemme aina osanneet huolehtia hygieniasta, niin myös koronaturvallisuudesta huolehdittiin pitkin päivää. Ei ole näkynyt ”koronavilkun” ilmoituksia altistuksista, ainakaan minun tietääkseni. Kiitos myös Suomen Apteekkariliitolle avusta ja tuesta kokouksen ja iltajuhlan järjestelyissä.

Edellisen kerran tavattiin livenä jäsenistön kesken kevätkokouksessa torstaina 12.3.2020 Turussa Radisson Blue Marina Palace hotellissa ja illalla käytiin katsomassa musikaalia Turun Kaupunginteatterissa. Silloin toki jo tiedettiin koronaviruksen olemassaolosta Suomessakin, mutta sitä esiintyi kuitenkin vielä hyvin vähän, emmekä sitä silloin osanneet oikein pelätäkään. Silloin ei vielä tiedetty, että edellisenä sunnuntaina 8.3.2020 Helsingin Musiikkitalossa pidetyssä ”Naisten Päivän” konsertissa oli korona otollisissa olosuhteissa saanut ”Siivet selkäänsä” ja loppu onkin ollut sitten historiaa, ikävä kyllä.

Uskomme kuitenkin tulevaan ja suunnittelemme jo kovasti ensi kevään kevätkokousta ja sen yhteydessä pidettävää Merkkivuosijuhlaa. Toivottavasti mahdollisimman moni yhdistyksemme jäsen haluaa ja voi kokoukseen osallistua.

Toivotan myös uudet, syyskokouksen valitsemat hallituksen jäsenet: Irene Soinio-Laaksosen, Riitta Lindroosin sekä Timo Oittisen tervetulleiksi hallitukseen.

Toivon kaikille jaksamista, terveenä pysymistä ja ennen kaikkea

***Rauhallista Joulua ja Hyvää Uutta Vuotta!***

Terveisin

**Tapio Rytilä**

puheenjohtaja

1. **HALLITUS v.2022**

Syyskokouksessa valittiin hallituksen puheenjohtajana jatkamaan Tapio Rytilä.

Erovuoroisten hallituksen jäsenten Anja Järvisen, Leena Seppälän ja Markku Larjomaan tilalle hallitukseen valittiin uusiksi jäseniksi Irene Soini-Laaksonen, Riitta Lindroos sekä Timo Oittinen.

Hallitus on pitänyt järjestäytymiskokouksen ja jakanut tehtäväalueet seuraavasti:

varapuheenjohtaja ja varainhoitaja Irene Soinio-Laaksonen

sihteeri ja nettivastaava Silja Kyllönen

jäsensihteeri Ritva Ortamala

matkavastaava Timo Oittinen

ohjelmatoimikunnan puheenjohtaja Olli Tuomaala

ohjelmatoimikunnan jäsen/arkistovastaava Bengt Mattila

ohjelmatoimikunnan jäsen Taije Juntunen

ohjelmatoimikunnan jäsen Riitta Lindroos

Hallituksen jäsenten yhteystiedot löytyvät yhdistyksen nettisivuilta hallitus välilehden kohdalta [www.senioriapteekkarit.fi](http://www.senioriapteekkarit.fi) .

1. **KEVÄTKOKOUS v. 2022**

Kuten jo edellisessä jäsenkirjeessä todettiin v. 2022 kevätkokous pidetään **torstaina 24.3.2022.** Samassa yhteydessä pidetään v. 2020 peruuntunut **25-vuotisjuhla ns. Merkkivuosijuhlana**. Tavallisesti yhdistyksen kevätkokous on pidetty muualla kuin Helsingissä ja ohjelmatoimikunta ryhtyikin hyvissä ajoin kartoittamaan vaihtoehtoisia paikkoja. Paras tarjonta kuitenkin löytyi Helsingistä ja niin paikaksi valikoitui Radisson Blue Royal Hotel, Runeberginkatu 2, 00100 Helsinki.

Tarkempaa tietoa kevätkokouksen ja 25-vuotisjuhlan ohjelmasta sekä ilmoittautumisohjeet hintatietoineen (sitova ilmoittautuminen) lähetetään tammikuussa.

Kokousta edeltävänä iltana on mahdollisuus käydä katsomassa **Lilla Teaternissa** Broadwayn menestysmusikaali ”**Once”**.

Hotellista on myös saatavilla edullista majoitusta kiintiöhintaan.

1. **MATKAT**

Syksylle 2022 yhdistys pyrkii toteuttamaan matkan, mikäli matkan järjestäminen ylipäänsä on koronarajoitusten mukaan mahdollista. Ehdotuksia matkakohteiksi nyt ja tulevaisuudessa voi lähettää matkavastaavalle tai kenelle tahansa muulle hallituksen jäsenelle.

1. **JÄSENMAKSUT**

Syyskokous päätti v. 2022 jäsenmaksun suuruudeksi **50**,- ja jäsenmaksun eräpäiväksi **28.2.2022**. Tarkemmat ohjeet tilitietoineen lähetetään seuraavassa jäsentiedotteessa. Todettakoon, että yhdistyksen jäsenmäärä oli 3.11.2021 yhteensä 393, joista ainoastaan 62 jäsentä ovat jäsenmaksuvelvollisia. Loput jäsenistä olivat 14.3.2019 mennessä maksaneet ns. ”ainaisjäsenmaksun”, eivätkä maksa jäsenmaksua ennen kuin se heille vuoden 2029 syyskokouksessa määrätään.

***Rauhaisaa joulunaikaa!***

Senioriapteekkarit ry:n hallitus

psta Silja Kyllönen, sihteeri

040-512 8429 [silja.kyllonen@salnet.fi](mailto:silja.kyllonen@salnet.fi)